בית הקברות הצבאי הבריטי דורנבאך

בית הקברות הצבאי הבריטי דורנבאך (שמו באנגלית: Durnbach War Cemetery) שבגרמניה הוקם לאחר מלחמת העולם השנייה לשם קבורת חיילים של האימפריה הבריטית, שנהרגו במלחמה בתחומי דרום המדינה. קבורים בו 2,934 אנשים. רקע סמוך לאחר תום מלחמת העולם השנייה נבחרו על ידי הצבא הבריטי בגרמניה מספר אתרים לשם הקמת בתי קברות מרכזים, שאליהם ייאספו קברות רבבות חללי האימפריה הבריטית, שנקברו בקברים פזורים ברחבי גרמניה. חללים אלו היו אנשי חילות האוויר, שנספו במשימות בשמי גרמניה, נפלו בקרבות על אדמתה או מתו בה כשבויים – לרבות בניסיונות בריחה ובצעדות בין מחנות. אתר בית הקברות בדורנבאך נבחר בתיאום עם שלטונות אזור הכיבוש האמריקאי בדרום גרמניה. בית הקברות בית הקברות ממוקם בקרבת הכפר דורנבאך שבבוואריה, כ-40 קילומטר מדרום-מזרח לעיר מינכן וכ-20 קילומטר מצפון לגבול האוסטרי. הוא שוכן במתחם מלבני המשתרע על פני כ-24 דונם, הפונה לצפון-מערב. במתחם נמצאות 11 חלקות קבורה. ברובן מסודרות שורות הקברים בזוגות גב אל גב. הכניסה למתחם ממוקמת בדרומו, וממנה מתמשך ציר אורך אל עברו הנגדי. מצבת הזיכרון וצלב ההקרבה הממוקמים באתר ניצבים על גבי ציר זה. בנקודות שונות בהיקפו של המתחם, לרבות הכניסה, הוקמו ביתנים למחסה מגשם ופרגולות. האתר מוקף עצים ומכוסה בדשא. אל האתר נאספו חללים, שנקברו במקור באתרים בבוואריה, וירטמברג, הסן, תורינגיה וכן אוסטריה. בסך הכל נקברו באתר 2,934 חללי המלחמה, מהם 93 אלמונים. רובם – 1,960 – היו בריטים, והיתר בני עשר אומות שונות, לרבות אמריקאים ופולנים. שניים מהקברים הם קברי אחים, ואחד מהם מכיל אפר של אנשי צבא במספר לא ידוע, שנאסף ממחנה הריכוז פלוסנבירג. בפינה הצפון-מערבית של בית הקברות ממוקמת חלקה קטנה של חללים הודים. בצידה ניצבת מצבת זיכרון, הנושאת את שמות 23 חללים הודים, שהוחזקו כשבויי מלחמה בגרמניה ובצרפת, וגופותיהם נשרפו בהתאם לאמונתם. בית הקברות תוכנן על ידי האדריכל הבריטי פיליפ הפוורת' (Philip Hepworth). הוא הוקם ומתוחזק על ידי ועדת חבר העמים לקברי מלחמה. ראו גם בית הקברות הצבאי הבריטי בברלין בית הקברות הצבאי הבריטי ביער רייכסואלד קישורים חיצוניים בית הקברות, באתר ועדת חבר העמים לקברי מלחמה אנדרטת השריפה בבית הקברות בית הקברות, באתר Find a Grave סרטון אודות בית הקברות, בערוץ Walking4History באתר יוטיוב